
Keretszerkezetek méretezése

A dolgozat vasbeton keretszerkezetek nemlineáris méretezését ismerteti, az EC2 névleges merevségek módszerét felhasználva. A TDK munka keretén belül parametrizált MS Excel alapú méretezési programcsomag készült csarnokszerkezetek általános keretállásának számításához.
 
A program automatikusan elvégzi a szerkezetre ható terhek felvételét, majd mátrix-elmozdulás módszert használva számítja az ébredő igénybevételeket és alakváltozásokat elsőrendű, valamint a repedezettségi mértéket figyelembe vevő másodrendű elméletek szerint is. A nemlineáris számítással a vasbeton szerkezetek sajátosságait figyelembe véve a valósághoz közelebb álló eredmények születtek.
 
A dolgozat részletesen bemutatja a felhasznált eljárásokat, illetve összevet több méretezési alternatívát. A lineáris elmélet szerinti, valamint a névleges görbület számításán-, illetve a névlegesen merevségen alapuló másodrendű eljárások eredményei összehasonlításra kerülnek. A dolgozat elemzi a különbségek okait, illetve jelentőségüket.
 
Egy valós minta-keret megvalósítására több lehetséges opció is bemutatásra kerül. Statikailag határozott kéttámaszú keretgerendát vizsgálva a dolgozat bemutatja a feszített- és a lágyvasalású tartó viselkedését, kiemelten vizsgálva az elhelyezett vasalás mennyiségének hatását az alakváltozásokra, a szerkezet merevségére.
 
Egy alternatív befogott keretsarokkal kialakított keretet vizsgálva a TDK munka a névleges merevségek alapján számszerűsíti a statikailag határozatlan keret igénybevétel-átrendeződését a terhelés miatti berepedések következtében.
 
Az összefoglalásban a dolgozat ismerteti a bemutatott módszer jövőbeni felhasználási lehetőségeit. Mivel az igény (a gazdaságosság szempontjai, illetve az elterjedőben lévő kompozit szerkezetek számítási összetettsége miatt) a nemlineáris módszerek alkalmazására egyre növekszik, ezért a dolgozat rávilágítja a figyelmet, hogy a mérnöktársadalomnak a jövőben nagyobb hangsúlyt kell fektetni az ilyen eljárások használatának elsajátítására.



